འོན་ཀྱང་བོད་ཡུལ་སློབ་གསོའི་དངོས་ཡོད་གནས་བབ་གཞིར་བཟུང་།སློབ་གསོ་རིག་པའི་གཞུང་ལུགས་ཀྱི་ཆོས་ཉིད་དཔང་དུ་བཅོལ་ནས་བྲིས་པའི་ཚིག་དང་ཡིག་འབྲུ་རེ་རེས་དང་།རང་རྒྱལ་གྱི་ཁྲིམས་སྲོལ་གཞིར་བཟུང་ནས་བྲིས་པའི་སྙན་ཞུ་དང་གྲོས་འཆར་རེ་རེས་རྩོམ་པ་བོའི་རིག་པའི་གཞུང་ལུགས་ཀྱི་གོ་རྟོགས་ཀྱི་གཏིང་ཚད་དང་།ལག་ལེན་གྱི་མྱོང་བ་དངོས་ཀྱི་ཕྱུག་ཚད་ལ་མྱོང་རོལ་བྱ་ཐུབ་པ་མ་ཟད།རང་རེ་གངས་ཅན་པའི་ད་ལྟ་དང་མ་འོངས་པའི་འཕེལ་རྒྱས་ལ་བཅང་བའི་བརྩེ་སེམས་དང་རེ་གཞག་གི་རྦ་རླབས་དྲག་པོ་ཡིད་ཀྱི་མཚོ་མོའི་ལས་འཕྱོ་སྟེ་ང་ཚོའི་བསམ་པའི་གཏིང་སར་སིམ་ཐུབ་པ་དང་།ད་དུང་ཁོང་སྐུ་ངོ་མ་དང་ངོ་འཕྲད་ཀྱིས་ཁོང་གི་སློབ་གསོའི་སྐོར་གྱི་གཏམ་གླེང་ལ་ཉན་པའི་གོ་སྐབས་ཐེངས་འགའ་བྱུང་མྱོང་བ་དང་།དེ་ལས་གཞན་ཁོང་ནི་ཁེངས་སྐྱུང་གུས་ལྡན་དང་།ལྷག་བསམ་ཟོལ་མེད་དང་བརྩོན་པ་ལྷོད་མེད།ལངས་ཕྱོགས་སྲ་བརྟན་དང་སྙིང་སྟོབས་ཞུམ་མེད།མི་གཞི་གསེར་ལྟར་བཟང་ཞིང་མི་གཤིས་མདའ་བཞིན་དྲང་བ།ཡིད་ཆེས་ཀྱིས་ཁེངས་ཤིང་ཕམ་ཁས་གཉའ་ཞུམ་མ་ཐུབ་པའི་བློ་ཁོག་དང་གཤིས་རྒྱུད་དེས།ང་རང་སེམས་ཁ་སྙི་བས་མིན་ན་མིག་རྩར་མཆི་མ་འཁྲུག་ཏུ་བཅུག་སོང་བ་དང་།ས་ཡུལ་ཁྲོ་བོ་རྒྱལ་མཚན་ཟེར་བའི་གཟུགས་གཞི་ཞན་ཞིང་སྐད་ངག་གཉོམ་པའི་རྒད་པོ་དེས་ངའི་བློ་སྒོ་འབྱེད་པ་མ་ཟད་སྙིང་སྟོབས་སྩོལ་སོང་ལ།ཁོང་ལ་དད་གུས་ཤིག་ཀྱང་དབང་མེད་དུ་སྐྱེས་སོང་ངོ་།།